จงเสนอไอเดีย วิธีทำ Checklist เพื่อทดสอบ Stress Testing การเงินอย่างง่ายๆ
Checklist เพื่อทดสอบ Stress Testing การเงินอย่างง่ายๆ

Level 1 ทดสอบ วิกฤตสภาพคล่องและหนี้สิน
ถ้าเจ้านายคุณเดินมาบอกว่า บริษัทต้องการลดคน และ คุณเป็นคนที่โชคดี โดนไล่ออกกะทันหัน โดยไม่ได้เงินชดเชย คุณสามารถอยู่ได้อย่างน้อยกี่เดือนด้วยเงินสดที่คุณมีอยู่ ถ้าในขณะนั้นคุณไม่มีเงินเดือน
วิธีคิด  จำนวนเดือน = สภาพคล่องที่มีอยู่ (เงินสด)  / ค่าใช้จ่ายต่อเดือน

ผ่าน ถ้าได้ จำนวนเดือน 6 เดือน หรือ ระยะเวลาที่คุณจะหางานใหม่ได้

ถ้าเจ้าหนี้พวกบัตรเครดิต หรือ เจ้าหนี้ที่คุณผ่อนชำระไม่เกิน 1 ปี เรียกหนี้คืนทันที คุณมีเงินสดที่จะจ่ายหนี้คืน เป็นกี่ % ของจำนวนเงินหนี้ที่เรียกคืน (เช่นมีเงินสด 8,000 บาท จาก หนี้ระยะสั้น 10,000 บาทก็คิดเป็น 80% ของจำนวนเงินหนี้)
วิธีคิด   % = สภาพคล่องที่มีอยู่ (เงินสด)  / จำนวนหนี้ระยะสั้น

ผ่าน ถ้าได้ขั้นต่ำ 100% ยิ่งมากยิ่งดี

คุณมีรายจ่ายผ่อนชำระเรื่องหนี้สินต่อเดือน เป็นกี่ % ของรายได้ต่อเดือน
วิธีคิด   % = รายจ่ายผ่อนหนี้สินต่อเดือน / รายได้ต่อเดือน

ผ่าน ถ้าได้ %ผ่อนชำระต้องไม่เกิน 40-45% ของรายได้ต่อเดือน ยิ่งน้อยยิ่งดี

Level 2 ทดสอบ วิกฤตความเสี่ยง
หากคุณเกิดทุพพลภาพ ไม่สามารถทำงานต่อไปได้เนื่องจากอุบัติเหตุร้ายแรง หรือ เจ็บป่วยเรื้อรัง คุณคิดว่าคุณจะสามารถดำรงชีวิตไปตลอดได้หรือไม่
วิธีคิด   รายได้สินทรัพย์การลงทุนต่อเดือน / ค่าใช้จ่ายส่วนตัวต่อเดือน

ผ่าน ต้องมากกว่า 1

หากคุณมีโรคมะเร็ง คุณหมอบอกว่า ต้องทำคีโมด่วนมากๆ ต้องเตรียมเงินรักษามะเร็ง 5 ล้านบาท คุณสามารถหาเงินสด หรือ ประกัน หรือแปลงสินทรัพย์ต่างๆ เป็นเงินสด เพื่อเป็นค่ารักษาได้หรือไม่
วิธีคิด   (เงินสด + เงินประกัน + สินทรัพย์การลงทุนที่เปลี่ยนเป็นเงินได้ไม่ยาก) >= ค่ารักษา

ผ่าน ต้องมีอย่างน้อย 1.5 ล้านบาท หรือ ให้ครอบคลุมค่าใช้จ่าย

หากคุณเสียชีวิตแบบกะทันหัน คุณมีสินทรัพย์ที่ครอบคลุมค่าใช้จ่ายของครอบครัวและหนี้สินต่างๆ ที่มีอยู่ จะครอบคลุมได้กี่ปี
วิธีคิด   จำนวนปี  =  (เงินสด + เงินประกัน + สินทรัพย์การลงทุน – หนี้สินที่มีอยู่ ) / (ค่าใช้จ่ายครอบครัวต่อเดือน x 12)

ผ่าน ถ้าได้อย่างน้อย 5 ปี (ไม่มีตัวเลขที่เป็น Standard ขึ้นกับแต่คนละ แต่ควรครอบคลุมถึงบุตรเรียนจบ)

Level 3 ทดสอบ อิสรภาพ
ถ้าบริษัทอยากให้คุณเกษียณล่วงหน้า เข้าโครงการ Early Retirement คุณเองก็เบื่องานมากๆ คุณตัดสินใจเข้าร่วมโครงการ  คุณมีสินทรัพย์เพียงพอต่อการเกษียณอายุหรือไม่
วิธีคิด   สินทรัพย์การลงทุนที่ควรมี = รายจ่ายต่อปีคิดเงินเฟ้อ ณ ปีที่เกษียณ x ( 80  – อายุที่จะเกษียณ)  

ผ่าน ถ้าสินทรัพย์การลงทุนที่มี > สินทรัพย์การลงทุนที่ควรมี
ความรู้ทางการเงิน